SKRIFTLIG FORESPØRGSEL E-0034/01

af Erik Meijer (GUE/NGL) til Rådet

(18. januar 2001)

Om: Affolkning af tyndtbefolkede landdistrikter i Colombia som følge af amerikansk gift mod plantevækst

1. Kan Rådet bekræfte, at besprøjtning fra fly af plantebeskyttelsesmidlet Round Up som led i Colombia planen ikke er begrænset til at forhindre dyrkning af kokaplanter, men ifølge nederlandsk tv også er rettet mod uberørt urskov højt oppe i bjergene, hvilket intet har at gøre med at bekæmpe produktionen af råstoffer til narkotika?

2. Hvorledes vurderer Rådet det indtryk, man i mellemtiden har fået af, at brugen af plantebeskyttelsesmidler i stigende grad er rettet mod at forgifte vandkilder, hvorved de beboede områder længere nede, bliver ubeboelige og dermed affolkes, og at man derved ikke bekæmper dyrkningen af råstoffer til narkotika, men de oprørske bønders leveområder?

3. Deler Rådet min frygt for, at man ved at fordrive mennesker og gøre dem brødløse risikerer, at disse mennesker bliver afhængige af, at de inddrages i handel med og produktion af narkotika, da dette er den letteste måde, hvorpå de kan skaffe nye indtægter, og at man dermed opnår det modsatte af den argumentation, der bruges for at retfærdiggøre miljøets ødelæggelse?

4. Hvorledes vurderer Rådet en sådan bestræbelse for at affolke afsides beliggende områder og fordrive indbyggerne til byerne, der minder om dramaet i Vietnam, hvor man i 60'erne og 70'erne ligeledes via indgreb fra Amerikas Forenede Stater forsøgte med plantebeskyttelsesmidler (det berygtede Agent Orange) at gøre omstridte områder ubebolige for mennesker ved at udrydde floraen?

5. Er Rådet rede til at gøre alt for at medvirke til at forhindre en gentagelse af et sådan drama og som første skridt modvirke, at Den Europæiske Union eller dens medlemsstater kommer i en situation, hvor den bliver medansvarlig for dette drama?

Svar

(24. april 2001)

Som det ærede medlem ved, har Rådet haft lejlighed til at underrette Europa-Parlamentet om sin holdning til aktiviteterne i Columbia ved flere lejligheder, senest den 31. januar 2001 under debatten i Parlamentet med kommissær Poul Nielson og den svenske statssekretær Lars Danielsson om Colombia-planen.

Rådet følger meget nøje de komplekse og mangesidede problemer i Colombia og har givet udtryk for, at det er fast besluttet på at støtte fredsprocessen på den mest hensigtsmæssige måde.

Hvad angår spørgsmålet om sprøjtning af ulovlige afgrøder fra fly har Den Europæiske Union haft lejlighed til at give udtryk for sin holdning over for de colombianske myndigheder og især til at give udtryk for tvivl om foranstaltningens effektivitet. Den Europæiske Union har fremmet colombianske initiativer vedrørende uafhængig international overvågning af sprøjtning fra fly på grundlag af procedurer, der er udarbejdet af colombianske myndigheder. EU har også gjort de colombianske myndigheder opmærksomme på faren for, at sprøjtningen fra fly får en negativ indvirkning på tidligere og fremtidige EU-samarbejdsprojekter. Endelig har EU haft lejlighed til at give udtryk for, at Unionen er overbevist om, at dyrkning af alternative afgrøder er den mest effektive metode til bekæmpelse af ulovlig vegetabilsk produktion.

Den Europæiske Union arbejder på en selvstændig europæisk pakke til støtte for fredsprocessen i Colombia, som vil blive orienteret mod at modernisere den colombianske administration, styrke retsstaten, udvikle alternative afgrøder og beskytte miljøet.

Der er for øjeblikket en ekspertgruppe i Colombia for at finde frem til konkrete samarbejdsprojekter. Den europæiske pakke vil blive forelagt på det internationale møde om fredsprocessen i Colombia, der finder sted i Bruxelles i april i år.

Endelig har Den Europæiske Union også bidraget med 6,5 mio. EUR til projekter vedrørende internt fordrevne og bidrager til bekæmpelsen af narkotikaproduktion på flere måder.